גביע ה-FA

השיטה

התחרות משוחקת בשיטת גביע. אין דירוג מועדף של קבוצות בכירות (בדומה למקובל בטורנירי טניס, למשל) כך שכל קבוצה יכולה להיות מוגרלת לשחק כנגד כל קבוצה אחרת. עם זאת, קבוצות המשחקות בליגות הבכירות משתלבות בתחרות בשלבים מתקדמים יותר, כך שקבוצה קטנה המעוניינת לשחק מול קבוצה איכותית מצמרת הליגה הראשונה תצטרך לגבור קודם לכן על מספר קבוצות קטנות יותר בסיבובים המוקדמים.
בכל סיבוב משחקות הקבוצות שהוגרלו האחת נגד השנייה משחק אחד בלבד, בביתה של מי שזכתה לביתיות בהגרלה. במקרה של תיקו, למעט בשלבי חצי הגמר והגמר, משוחק משחק חוזר (replay) בביתה של הקבוצה השנייה. אם במשחק החוזר יש שיויון לאחר 90 דקות משחקים 30 דקות הארכה ואם עדיין יש שיויון מוכרע המשחק בקרב בעיטות עונשין מ-11 מטר. בעבר לא הייתה נהוגה הכרעה בבעיטות עונשין ונערכו משחקים חוזרים נוספים עד להכרעה. היו מפגשים שהוכרעו רק במשחק השישי. יש לציין כי אין חשיבות לשערי חוץ ושערים ביתיים.

השלבים המוקדמים

כל מועדון הרשום בהתאחדות ומשחק באחת מהליגות שהיא מארגנת (עד הדרג האחד-עשר) זכאי להרשם לגביע. על מועדוני הליגה נוספים מועדונים שהשתתפו בגביעים המשניים: FA Trophy ו-FA Vase (גביעים לקבוצות שמחוץ ל-4 הליגות הבכירות). כל המועדונים נדרשים לעמוד בתנאי סף של יכולת לארח משחק מול קהל בבטחה.
לסיבוב טרום-טרום התחרות הראשון, המתחיל באוגוסט, נרשמו בעונת 2012–2013 מספר שיא של 833 מועדונים. לאחריו בא סיבוב טרום התחרות, ארבעה סיבובי מוקדמות ושישה סיבובים של התחרות הראשית. קבוצות הליגה החזקות אינן צריכות, כאמור, לעבור את כל השלבים האלה. קבוצות ליגה 1 ו-2 של הפוטבול ליג מתחילות בסיבוב הראשון של התחרות עצמה. קבוצות הפוטבול ליג צ'מפיונשיפ והפרמייר ליג נכנסות רק בסיבוב השלישי. ארבע הקבוצות הנותרות בתום הסיבוב השישי עולות לחצי הגמר.

השלבים המאוחרים

זירתו המסורתית של גמר הגביע מאז 1923 הוא אצטדיון וומבלי, אולם בשל בנייתו מחדש אירח אצטדיון המילניום בקרדיף את הגמרים בין 2001 ו-2006. ב-2007, לאחר סיום בנייתו של אצטדיון וומבלי המחודש, הוא חזר לארח את משחקי הגמר. בשלב חצי הגמר נערכים שני המשחקים באצטדיונים נייטרליים. בעבר היה נהוג בדרך כלל לערוך את משחקי חצי הגמר באצטדיונים גדולים של קבוצות הפרמייר ליג, אך החל מ-2008 הוחלט לערוך באופן קבוע גם את שני משחקי חצי הגמר באצטדיון וומבלי.
בשלבי חצי הגמר והגמר אין משחקים חוזרים (עד 1993 התקיים משחק גמר חוזר במקרה של תיקו, ועד 1999 התקיימו משחקים חוזרים בשלב חצי הגמר) ובמקרה הצורך מוכרע המשחק בהארכה ובקרב בעיטות 11 מטר.

השתתפות בליגה האירופית

הזכייה בגביע מקנה לקבוצה הזוכה מקום בסיבוב הראשון בליגה האירופית בעונה הבאה. אם הקבוצה הזוכה זכאית להשתתף בליגת האלופות, אז המפסידה בגמר הגביע זכאית למקום בליגה האירופית. אך אם גם היא משתתפת בליגת האלופות, תוענק הזכות להשתתף בליגה האירופית לפי מיקום בליגה.

הגביעים

בתום משחק הגמר מוענק לקבוצה שניצחה גביע, הנשאר בחזקתה במשך שנה. המסורת בוומבלי הייתה שהקפטן מוביל את השחקנים במעלה גרם מדרגות אחד אל התא המלכותי באצטדיון, שם נערך טקס הענקת הגביע, ומשם במורד גרם מדרגות נוסף בצד השני של התא. אולם בקרדיף נערך הטקס על בימת מנצחים על כר הדשא. הגביע מעוטר בסרטים בצבעי הקבוצה הזוכה. שחקני שתי הקבוצות ששיחקו בגמר מקבלים מדליות.
הגביע הנוכחי הוא הרביעי במספר. הראשון, "אליל הפח הקטן", היה בשימוש מ-1872 עד שנגנב מחנות בבירמינגהם, עירה של מחזיקת הגביע דאז אסטון וילה, ב-11 בספטמבר 1895. הגביע מעולם לא נמצא וככל הנראה הותך. הגביע השני היה העתק זהה של הראשון, והיה בשימוש עד שהוענק ב-1910 לנשיא ה-FA הלורד ארתור קיניירד. ב-19 במאי 2005 נמכר גביע זה במכירה פומבית ליו"ר בירמינגהם סיטי תמורת £478,400. הגביע השלישי נבנה על ידי יצרן מברדפורד ובילה את שנתו הראשונה בארונה של ברדפורד סיטי שזכתה בו ב-1911. ב-1992 הוחלט להחליפו לאחר שאיים להתפורר, בהעתק מדויק המשמש כגביע ה-FA מאז.

זכיות רצופות

שני מועדונים זכו בגביע שלוש פעמים ברציפות: וונדררס החל ב-1876 ובלקבורן רוברס החל מ-1884. שתיהן אף זכו בהזדמנות נוספת פעמיים ברציפות: וונדררס החל מ-1872 (שנת הייסוד) ורוברס מ-1890. שלושה מועדונים נוספים זכו בגביע פעמיים ברציפות: טוטנהאם, שזכו ב-1961 וב-1962, ושוב ב-1981 וב-1982, בהפרש של שני עשורים בדיוק; צ'לסי, שזכו ב-2009 וב-2010; וארסנל, שזכו ב-2014 וב-2015.

המפסידה הגדולה

הקבוצה שהופיעה הכי הרבה פעמים בגמר בלא לזכות בגביע אפילו פעם אחת היא לסטר סיטי, עם ארבע סגנויות.